На основу члана 18. став 5. Закона о акцизама („Службени гласник РС”, бр. 22/01, 73/01, 80/02, 80/02 – др. закон, 43/03, 72/03, 43/04, 55/04, 135/04, 46/05, 101/05 – др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14 – др. закон, 142/14, 55/15, 103/15, 108/16, 30/18, 153/20, 53/21 и 75/23) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ\***

**о изгледу контролне акцизне маркице, контролне акцизне маркице са QR кодом, продукционог кода, врсти података на маркици, начину и поступку одобравања и издавања маркица, вођења евиденције о одобреним и издатим маркицама и обележавању акцизних производа контролним акцизним маркицама, односно контролним акцизним маркицама са QR кодом, као и врсти појединачног паковања кафе за крајњу потрошњу које се обележава контролном акцизном маркицом\***

"Службени гласник РС", бр. 78 од 27. септембра 2024, 70 од 8. августа 2025.

\*Службени гласник РС, број 70/2025

Члан 1.

Овом уредбом уређује се изглед контролне акцизне маркице (у даљем тексту: маркица)**, контролне акцизне маркице са QR кодом (у даљем тексту: маркица са QR кодом) и продукционог кода\***  врста података на маркици и маркици са QR кодом, начин и поступак одобравања и издавања маркица и маркица са QR кодом, начин вођења евиденције о одобреним и издатим маркицама и маркицама са QR кодом, начин обележавања цигарета, несагоревајућег дувана, алкохолних пића и кафе намењене за крајњу потрошњу, осим пива, нискоалкохолних пића која садрже мање од 5% vol алкохола и цигарета које се користе за тестирање квалитета производа маркицама од стране обвезника акцизе, као и врста појединачног паковања кафе за крајњу потрошњу које се обележава маркицом.

\*Службени гласник РС, број 70/2025

I. ИЗГЛЕД МАРКИЦЕ И ВРСТА ПОДАТАКА НА МАРКИЦИ

Члан 2.

Маркица са QR кодом за обележавање цигарета из чл. 40а и 40б Закона о акцизама („Службени гласник РС”, бр. 22/01, 73/01, 80/02, 80/02 – др. закон, 43/03, 72/03, 43/04, 55/04, 135/04, 46/05, 101/05 – др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14 – др. закон, 142/14, 55/15, 103/15, 108/16, 30/18, 153/20, **53/21, 75/23 и 94/24\***  – у даљем тексту: Закон) садржи следеће писане ознаке:

1) словну ознаку, и то:

(1) У – за цигарете из увоза,

(2) Д – за цигарете које су произведене у земљи,

(3) ЕЦ – за цигарете које произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама отвореним на ваздухопловним пристаништима отвореним за међународни саобраћај на којима је организована пасошка и царинска контрола ради продаје путницима у складу са царинским прописима (у даљем тексту: слободне царинске продавнице);

2) речи: „Република Србија – Министарство финансија”;

3) ознаку серије и серијски број маркице.

**Маркица са QR кодом из става 1. овог члана у оквиру утиснутог QR кода садржи следеће податке:\***

**1) назив обвезника акцизе;\***

**2) врсту акцизног производа;\***

**3) предвиђено малопродајно тржиште – Република Србија;\***

**4) серију и серијски број маркице са QR кодом.\***

*Брисан је ранији став 3. (види члан 3. Уредбе - 70/2025-4)*

Маркица са QR кодом за обележавање цигарета је правоугаоног облика, величине 19 mm x 45 mm, а штампа се у посебним бојама, и то:

1) у плавој – за цигарете из увоза (ознака У);

2) у црвеној – за цигарете које су произведене у земљи (ознака Д);

3) у жутој – за цигарете које произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама (ознака ЕЦ).

Маркицом са QR кодом за обележавање цигарета из става 1. тачка 1) подтачка (2) овог члана обележавају се и цигарете које се у складу са царинским прописима у оквиру царинског поступка активног оплемењивања робе стављају у слободан промет на тржиште Републике Србије.

\*Службени гласник РС, број 70/2025

Члан 3.

Маркица са QR кодом за обележавање несагоревајућег дувана из члана 10. Закона садржи следеће писане ознаке:

1) словну ознаку, и то:

(1) УЗ – за несагоревајући дуван из увоза;

(2) З – за несагоревајући дуван који је произведен у земљи;

(3) ЕЗ – за несагоревајући дуван који произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама;

2) речи: „Република Србија – Министарство финансија”;

3) ознаку серије и серијски број маркице.

**Маркица са QR кодом из става 1. овог члана у оквиру утиснутог QR кода садржи следеће податке:\***

**1) назив обвезника акцизе;\***

**2) врсту акцизног производа;\***

**3) предвиђено малопродајно тржиште – Република Србија;\***

**4) серију и серијски број маркице са QR кодом.\***

*Брисан је ранији став 3. (види члан 4. Уредбе - 70/2025-4)*

Маркица са QR кодом за обележавање несагоревајућег дувана је правоугаоног облика, величине 19 mm x 45 mm, а штампа се у посебним бојама, и то:

1) у плавој – за несагоревајући дуван из увоза;

2) у црвеној – за несагоревајући дуван који је произведен у земљи;

3) у жутој – за несагоревајући дуван који произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама.

Маркицом са QR кодом за обележавање несагоревајућег дувана из става 1. тачка 1) подтачка (2) овог члана обележава се и несагоревајући дуван који се у складу са царинским прописима у оквиру царинског поступка активног оплемењивања робе ставља у слободан промет на тржиште Републике Србије.

\*Службени гласник РС, број 70/2025

Члан 4.

Маркица са QR кодом за обележавање алкохолних пића из члана 12. Закона садржи следеће писане ознаке:

1) словну ознаку, и то:

(1) УЖ – за јака алкохолна пића из увоза;

(2) Ж – за јака алкохолна пића произведена у земљи;

(3) Н – за нискоалкохолна пића произведена у земљи;

(4) УН – за нискоалкохолна пића из увоза;

(5) ЕА – за алкохолна пића која произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама;

2) речи: „Република Србија – Министарство финансија”;

3) ознаку серије и серијског броја маркице.

**Маркица са QR кодом из става 1. овог члана у оквиру утиснутог QR кода садржи следеће податке:\***

**1) назив обвезника акцизе;\***

**2) врсту акцизног производа;\***

**3) предвиђено малопродајно тржиште – Република Србија;\***

**4) серију и серијски број маркице са QR кодом\*** .

Маркица са QR кодом за обележавање алкохолних пића је правоугаоног облика, величине 19 mm x 84 mm, а штампа се у посебним бојама, и то:

1) у сивој – за алкохолна пића произведена у земљи;

2) у наранџастој – за алкохолна пића из увоза;

3) у љубичастој – за алкохолна пића која произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама.

Маркицом са QR кодом за обележавање алкохолних пића из става 1. тачка 1) подтачка (2) овог члана обележавају се и алкохолна пића која се у складу са царинским прописима у оквиру царинског поступка активног оплемењивања робе стављају у слободан промет на тржиште Републике Србије.

\*Службени гласник РС, број 70/2025

Члан 5.

Појединачним паковањем кафе за крајњу потрошњу, у смислу ове уредбе, сматра се појединачно паковање кафе из члана 14. Закона, нето тежине почев од најмање 0,05 kg до 10 kg, независно од амбалаже у којој се пакује, као и ринфузно паковање кафе из члана 14. Закона, у расутом стању, нето тежине преко 10 kg.

Маркица за обележавање кафе из става 1. овог члана садржи следеће податке:

1) ознаку (врсту) паковања, и то за:

– појединачна паковања ознака је „П”,

– ринфузна паковања (у расутом стању) ознака је „Р”;

2) словну ознаку према врсти кафе, и то:

(1) за кафу произведену у земљи:

– А – за непржену кафу,

– Б – за пржену кафу,

– В – за љуспице и опне од кафе,

– Г – за екстракте, есенције и концентрате од кафе,

– Д – за кафу из члана 14. став 1. тач. 5)–8) Закона;

(2) за кафу из увоза:

– УА – за непржену кафу,

– УБ – за пржену кафу,

– УВ – за љуспице и опне од кафе,

– УГ – за екстракте, есенције и концентрате од кафе,

– УД – за кафу из члана 14. став 1. тач. 5)–8) Закона;

(3) ЕК – за кафу из члана 14. став 1. Закона, коју произвођач, односно увозник отпрема ради продаје у авионима и бродовима који саобраћају на међународним линијама, односно у слободним царинским продавницама;

3) речи: „Република Србија – Министарство финансија”;

4) серијски број маркице.

Маркица за обележавање кафе у појединачном паковању, односно ринфузном паковању (у расутом стању) је самолепљива сигурносна маркица на ролни, правоугаоног облика, величине 30 mm x 15 mm.

Маркицом за обележавање кафе из става 2. тачка 2) подтачка (1) овог члана обележава се и кафа која се у складу са царинским прописима у оквиру царинског поступка активног оплемењивања робе ставља у слободан промет на тржиште Републике Србије.

II. НАЧИН ОБЕЛЕЖАВАЊА АКЦИЗНИХ ПРОИЗВОДА

Члан 6.

Обележавање акцизних производа из члана 1. ове уредбе врши се лепљењем маркице, односно маркице са QR кодом на кутији (паклици), флаши или другој амбалажи у коју се пакују производи, односно на појединачном или ринфузном паковању кафе, на начин који обезбеђује видљивост ознака, односно QR кода из члана 2. ст. 1. и 2, члана 3. ст. 1. и 2, члана 4. ст. 1. и 2. и члана 5. став 2. ове уредбе. Уколико оригинално паковање алкохолних пића (групно паковање) садржи више појединачних алкохолних пића, маркица се може лепити преко тог оригиналног паковања, с тим да се само такво оригинално паковање (групно паковање) може стављати у промет, а не и појединачно по комаду алкохолног пића.

Маркица са QR кодом за обележавање цигарета и несагоревајућег дувана лепи се на кутији (паклици) испод целофана, тако да се кутија не може отворити а да се маркица не исцепа.

Маркица са QR кодом за обележавање алкохолних пића лепи се преко затварача флаше или друге амбалаже, односно оригиналног паковања (групног паковања), односно преко другог места предвиђеног за отварање амбалаже, тако да се флаша или друга амбалажа, односно оригинално паковање (групно паковање) не може отворити а да се маркица не исцепа.

Маркица за обележавање кафе за појединачно паковање лепи се на предњој страни паковања или друге амбалаже на видљивом месту и мора се налазити на паковању или другој амбалажи све док је исто у промету, а за кафу у ринфузном паковању маркица се лепи (причвршћује) на горњи десни или горњи леви угао на предњој страни паковања (вреће или другог паковања), тако да је маркица видљива и неоштећена све док се ринфузно паковање у потпуности не утроши.

Обележавање акцизних производа из члана 1. ове уредбе врши се код домаћег произвођача, иностраног произвођача или другог лица укључујући и овлашћеног дистрибутера иностраног произвођача пре увоза, односно у царинском складишту под царинским надзором у складу са царинским прописима.

Обвезник акцизе на кафу има обавезу обележавања кафе маркицом и када већ обележену кафу пакује у мања или већа паковања.

**Цигарете, односно несагоревајући дуван обележавају се осим маркицама са QR кодом и продукционим кодом из члана 1а тачка 10) Закона који је јединствени идентификатор у виду дводимензионалног матричног низа тачака распоређених правоугаоно, који се генерише преко система е-акциза, а утискује на појединачна паковања цигарета и на паковања несагоревајућег дувана и користи се за скенирање приликом производње (на производној линији) и на сваком појединачном месту пријема цигарета, односно несагоревајућег дувана, укључујући и место пријема у случају преноса са једног места на друго у оквиру кретања цигарета и несагоревајућег дувана код истог учесника у промету у смислу члана 18а Закона, осим пријема у малопродајни објекат.\***

**Продукциони код који је утиснут на појединачна паковања цигарета и на појединачна паковања несагоревајућег дувана из става 7. овог члана садржи следеће податке:\***

**1) низ алфанумеричких карактера који се дефинишу путем алгоритма;\***

**2) идентификациони код издаваоца продукционог кода;\***

**3) шифру робне марке (до четири карактера);\***

**4) временски жиг у формату: YYMMDDhh, који се генерише приликом првог скенирање продукционог кода на производној линији одмах након утискивања истог.\***

**Обвезник акцизе на цигарете и несагоревајући дуван дужан је да утисне или обезбеди утискивање продукционог кода из члана 1а тачка 10) Закона приликом процеса производње на појединачном паковању цигарета, односно несагоревајућег дувана.\***

**У случају када паковање садржи више појединачних паковања цигарета и несагоревајућег дувана, као што су бокс, мастеркејс, палета или друге врсте збирних паковања, обвезник акцизе на цигарете и несагоревајући дуван дужан је да свако збирно паковање обележи збирним кодом из члана 1а) тачка 10а) Закона који представља агрегацију продукционих, односно збирних кодова и који садржи све информације о продукционим кодовима појединачних паковања, односно збирним кодовима који су у том паковању.\***

\*Службени гласник РС, број 70/2025

III. ШТАМПАЊЕ, ОДОБРАВАЊЕ И ИЗДАВАЊЕ МАРКИЦА

**1. Штампање маркица**

Члан 7.

Штампање маркица и маркица са QR кодом врши, у складу са чланом 18. став 4. Закона, Народна банка Србије – Завод за израду новчаница и кованог новца – Топчидер (у даљем тексту: Завод) који обезбеђује посебан начин заштите какав се користи за штампање вредносница.

Штампање маркица и маркица са QR кодом врши се на папиру и на начин који спречава фалсификовање тих маркица.

Уговором између министарства надлежног за послове финансија (у даљем тексту: Mинистарство) и Завода регулисаће се врста папира за штампање, начин заштите од фалсификовања и други технички детаљи, као и друга питања од значаја за издавање, преузимање и достављање маркица и маркица са QR кодом.

**2. Одобравање захтева и издавање маркица и продукционих кодова**

Члан 8.

Издавање маркица и маркица са QR кодом врши Завод по претходном одобрењу Mинистарства датом преко система е-акциза.

Електронски захтев за издавање маркица и маркица са QR кодом, подноси се Mинистарству преко система е-акциза.

Захтев из става 2. овог члана нарочито садржи:

1) податке о подносиоцу захтева;

2) податке о иностраном произвођачу, односно дистрибутеру иностраног произвођача;

3) податке о траженим акцизним маркицама.

Електронски захтев за продукционе кодове (у даљем тексту: захтев за продукционе кодове), подноси се Mинистарству преко система е-акциза.

Захтев за продукционе кодове из става 4. овог члана нарочито садржи:

1) тип обвезника;

2) објекат;

3) врсту дуванског производа;

4) ознаку комбиноване номенклатуре КН – царинска тарифа;

5) робну марку дуванског производа;

6) просечну бруто масу јединичног паковања, укључујући паковање, у грамима са **тачношћу\***  до 0,1 грама;

7) број цигарета у јединичном паковању;

8) тражену количину продукционих кодова.

**За поступак издавања продукционог кода из става 5. овог члана плаћа се републичка административна такса у складу са законом којим се уређују републичке административне таксе.\***

**Издавање продукционих кодова из става 5. овог члана врши се у минималном броју од 1.000.\***

Учесници у ланцу дистрибуције, у смислу члана 6. став 8. ове уредбе самостално генеришу и утискују збирне кодове.

По подношењу захтева за издавање маркица или маркица са QR кодом, као и продукционих кодова из ст. 2. и 4. овог члана, обвезнику се преко система е-акциза доставља предрачун за плаћање цене штампања и достављања маркица или маркица са QR кодом, односно генерисања продукционих кодова.

\*Службени гласник РС, број 70/2025

Члан 9.

Произвођач цигарета, односно несагоревајућег дувана, подноси захтев за издавање маркица са QR кодом**, као и захтев за продукционе кодове\*** , ако:

1) је уписан у одговарајући регистар код органа надлежног за регистрацију;

2) је уписан у Регистар произвођача дуванских производа код Управе за дуван;

3) су цигарете, односно несагоревајући дуван који производи уписани у Регистар о маркама дуванских производа код Управе за дуван;

4) су малопродајне цене цигарета, односно несагоревајућег дувана за које подноси захтев објављене у „Службеном гласнику Републике Србије”.

Произвођач алкохолних пића подноси захтев за издавање маркица са QR кодом, ако:

1) је уписан у одговарајући регистар код органа надлежног за регистрацију;

2) је уписан у одговарајући регистар код органа надлежног за вођење регистра произвођача алкохолног пића.

Произвођач кафе подноси захтев за издавање маркица, ако:

1) је уписан у одговарајући регистар код органа надлежног за регистрацију;

2) је уписан у одговарајући регистар код органа надлежног за вођење регистра произвођача кафе.

Увозник цигарета, несагоревајућег дувана, алкохолних пића и кафе подноси захтев за издавање маркица, маркица са QR кодом, као и продукционих кодова у случају цигарета или несагоревајућег дувана, ако:

1) је уписан у одговарајуће регистре код органа надлежних за регистрацију;

2) су цигарете, односно несагоревајући дуван који увози уписане у Регистар о маркама дуванских производа код Управе за дуван;

3) су малопродајне цене цигарета, односно несагоревајућег дувана за које подноси захтев објављене у „Службеном гласнику Републике Србије”.

Увозник цигарета, несагоревајућег дувана, алкохолних пића и кафе ради продаје у авионима и бродовима који саобраћају на међународним линијама, односно у слободним царинским продавницама захтев за издавање маркица, маркица са QR кодом, као и продукционих кодова у случају цигарета или несагоревајућег дувана, подноси под условом из става 4. тач. 1) и 2) овог члана.

Обвезник акцизе из члана 6. став 2. Закона подноси захтев за издавање маркица, односно маркица са QR кодом ако је уписан у одговарајући регистар код органа надлежног за регистрацију. Уз захтев подноси и одговарајућу документацију на основу које се може утврдити на који начин су акцизни производи стечени.

Произвођач, односно увозник алкохолног пића, уз сваки захтев за издавање маркица са QR кодом преко система е-акциза подноси, за сваку маркицу са QR кодом према врсти алкохолног пића из члана 4. став 1. ове уредбе, и планирану спецификацију о количини маркица по запремини и проценту алкохола у готовом производу тог алкохолног пића за који подноси захтев.

Произвођач, односно увозник кафе уз сваки захтев за издавање маркица, преко система е-акциза подноси, за сваку маркицу према врсти кафе из члана 5. став 2. ове уредбе, и планирану спецификацију о количини маркица према тежини кафе из члана 14. став 1. Закона за који подноси захтев.

\*Службени гласник РС, број 70/2025

Члан 10.

Податке о иностраном произвођачу, односно дистрибутеру иностраног произвођача увозник цигарета, несагоревајућег дувана, алкохолних пића, односно кафе доставља преко система е-акциза приликом подношења захтева за издавање маркица, односно маркица са QR кодом.

Члан 11.

Захтев за издавање маркица, маркица са QR кодом, као и продукционих кодова, подноси законски заступник у име обвезника који је евидентиран у систему е-акциза, односно друго физичко лице које преко система е-акциза овласти законски заступник.

Члан 12.

По пријему захтева преко система е-акциза и уплате по предрачуну у смислу члана 8. **став 9.\***  ове уредбе, Mинистарство утврђује да ли подносилац захтева испуњава услове за издавање маркица, маркица са QR кодом, односно продукционих кодова.

Након спроведеног поступка из става 1. овог члана, Mинистарство преко система е-акциза одобрава издавање маркица, маркица са QR кодом, односно продукционих кодова, захтева допуну захтева или обавештава подносиоца захтева да нису испуњени услови за издавање маркица, маркица са QR кодом, односно продукционих кодова.

Систем е-акциза садржи евиденцију одобрених захтева из става 2. овог члана.

Продукциони кодови генеришу се и достављају преко система е-акциза.

Министарство одобрава произвођачу алкохолног пића количину маркица са QR кодом која одговара расположивим, односно процењеним капацитетима за шестомесечну производњу алкохолних пића која је утврђена у складу са прописом којим се уређује упис у регистар произвођача алкохолног пића код Пореске управе.

Произвођачу алкохолног пића Mинистарство одобрава наредни захтев за издавање маркица са QR кодом, уколико произвођач алкохолног пића сагласно члану 16. ове уредбе раздужи најмање 50% претходно преузетих маркица.

Изузетно од става 6. овог члана, Mинистарство може, на образложени захтев произвођача алкохолног пића, одобрити додатну количину маркица са QR кодом, а након утврђивања оправданости поднетог захтева.

По одобрењу из става 2. овог члана и изради маркица, односно маркица са QR кодом од стране Завода, подносилац захтева преузима маркице преко Завода.

\*Службени гласник РС, број 70/2025

Члан 13.

Издавање маркица и маркица са QR кодом Завод врши преко овлашћеног лица из члана 11. ове уредбе.

По издавању одштампаних маркица или маркица са QR кодом, Завод врши евидентирање издатих маркица или маркица са QR кодом уношењем у систем е-акциза.

Члан 14.

Увозник, при царињењу цигарета, несагоревајућег дувана, алкохолних пића и кафе доставља у два истоветна примерка надлежном царинском органу извештај са подацима о извршеном увозу цигарета, несагоревајућег дувана, алкохолних пића и кафе, који нарочито садржи податке, и то о: увознику, месту и адреси увозника, броју јединствене царинске исправе (ЈЦИ), ПИБ-у, називу шпедитера, месту и адреси шпедитера, називу превозника, месту и адреси превозника, регистарском броју возила и увезеним количинама акцизних производа (назив производа, назив робне марке, јединицу мере, количину, шифру царинске испоставе, датум царињења, потпис, печат царинског органа и др.).

Уз извештај из става 1. овог члана увозник, при царињењу доставља и одштампан захтев за издавање маркица за цигарете, несагоревајући дуван, алкохолна пића, односно кафе, који је поднет преко система е-акциза.

Извештај са подацима о извршеном увозу из става 1. овог члана оверава надлежни царински орган, и први примерак задржава за своје потребе, а други враћа увознику, који га доставља Mинистарству електронским путем као доказ о извршеном увозу цигарета, несагоревајућег дувана, алкохолних пића, односно кафе.

По стицању техничко-технолошких услова, подаци и документација из става 1. овог члана достављаће се у електронској форми преко система е-акциза.

Члан 15.

Оштећене, односно неискоришћене маркице са QR кодом произвођач, односно увозник цигарета, несагоревајућег дувана или алкохолних пића, односно обвезник акцизе из члана 6. став 2. Закона, враћа Mинистарству залепљене на једном или више посебних табака папира, с тим што морају имати видљиву ознаку серије и серијски број маркице.

Оштећене маркице сa QR кодом из става 1. овог члана, произвођач, односно увозник цигарета, несагоревајућег дувана или алкохолних пића доставља квартално у року од 15 дана по истеку сваког квартала, а обвезник акцизе из члана 6. став 2. Закона доставља у року од 15 дана по истеку квартала у коме је настало оштећење маркица са QR кодом.

Број (количина) оштећених маркица са QR кодом код којих није видљива ознака серије и серијски број и потпуно уништених маркица са QR кодом по једном одобреном захтеву из члана 8. ове уредбе не може бити већи од 0,3% од издатог броја маркица са QR кодом за цигарете, несагоревајући дуван, односно за алкохолна пића.

Уколико је по једном одобреном захтеву из члана 8. ове уредбе број (количина) маркица са QR кодом из става 3. овог члана већи од 0,3% од броја преузетих маркица са QR кодом обвезник акцизе дужан је да обрачуна и плати акцизу за количину маркица сa QR кодом које прелазе 0,3%, на основицу коју чини највиша малопродајна цена цигарета, односно несагоревајућег дувана у моменту обрачуна акцизе, односно литар алкохолног пића чија је проценат чистог алкохола у том производу 40% vol, и то у року од 15 дана по истеку квартала у којем је утврђено да је број (количина) маркица из става 3. овог члана већи од 0,3%.

Произвођач, односно увозник цигарета, несагоревајућег дувана или алкохолних пића, односно обвезник акцизе из члана 6. став 2. Закона, који се брише из одговарајућег регистра који се води код органа надлежног за регистрацију, односно који врши статусну промену код које се привредни субјект брише из одговарајућег регистра, или престане да обавља ту делатност по било ком основу, дужан је да најкасније 15 дана пре подношења захтева за брисање из регистра, односно престанка обављања делатности о томе обавести надлежну организациону јединицу Пореске управе и у истом року врати Mинистарству оштећене маркице са QR кодом код којих је видљива ознака серије и серијски број маркице са QR кодом, односно неискоришћене маркице са QR кодом.

Уколико лице из става 5. овог члана не врати маркице са QR кодом у прописаном року, сматраће се да је настала обавеза по основу акцизе у складу са Законом, те је дужно да обрачуна и плати акцизу за количину невраћених маркица са QR кодом, која прелази 0,3% од издатог броја маркица са QR кодом по сваком одобреном захтеву из члана 8. ове уредбе, на основицу коју чини највиша малопродајна цена цигарета, односно несагоревајућег дувана у моменту обрачуна акцизе, односно литар алкохолног пића чија је проценат чистог алкохола у том производу 40% vol, и то најкасније на дан брисања из регистра, односно на дан престанка обављања делатности. Лице које не врати маркице са QR кодом, односно не плати акцизу не може бити брисано из одговарајућег регистра сагласно прописима којима се уређује порески поступак и пореска администрација.

Члан 16.

Оштећене, односно неискоришћене маркице произвођач, односно увозник кафе, односно обвезник акцизе из члана 6. став 2. Закона, враћа Mинистарству залепљене на једном или више посебних табака папира, с тим што морају имати видљиву ознаку серије и серијски број маркице.

Оштећене маркице из става 1. овог члана произвођач, односно увозник кафе доставља квартално, у року од 15 дана по истеку сваког квартала, а обвезник акцизе из члана 6. став 2. Закона доставља у року од 15 дана по истеку квартала у коме је настало оштећење маркица.

Број (количина) оштећених маркица код којих није видљива ознака серије и серијски број код маркице и потпуно уништених маркица по једном одобреном захтеву из члана 8. ове уредбе не може бити већи од 0,8% од издатог броја маркица за кафу у појединачном паковању, односно 0,1% за кафу у ринфузном паковању (у расутом стању).

Уколико је по једном одобреном захтеву из члана 8. ове уредбе број (количина) маркица из става 3. овог члана, већи од 0,8%, односно 0,1% од броја преузетих маркица, обвезник акцизе доставља уз квартални извештај из члана 19. став 2. ове уредбе и спецификацију оштећених маркица и потпуно уништених маркица по сваком одобреном захтеву из члана 8. ове уредбе. Спецификација се доставља по врсти маркице и запремини паковања кафе, односно килограму нето масе кафе садржане у готовом производу, према врсти кафе из члана 14. став 1. Закона.

Обвезник акцизе из става 1. овог члана, дужан је да обрачуна и плати акцизу за количину маркица која прелази 0,8% на основицу коју чини 20% акцизе на пржену кафу, односно килограм нето масе кафе садржане у готовом производу, према врсти кафе из члана 14. став 1. Закона, а за количину маркица која прелази 0,1% обвезник акцизе из става 1. овог члана дужан је да обрачуна и плати акцизу на количину кафе, сходно паковању, према спецификацији из члана 9. став 8. ове уредбе, на основицу коју чини акциза на непржену кафу, и то у року од 15 дана по истеку квартала у којем је утврђено да је број (количина) маркица из става 3. овог члана већи од 0,8%, односно 0,1%.

Уколико обвезник акцизе из става 1. овог члана не достави спецификацију из става 4. овог члана, а количина маркица прелази количину из става 3. овог члана, основица за обрачун акцизе утврђује се према спецификацији из члана 9. став 8. ове уредбе, и то на запремину кафе из члана 14. став 1. Закона за коју је поднета највећа количина маркица, и то у року од 15 дана по истеку квартала у којем је утврђено да је број (количина) маркица из става 3. овог члана већи од 0,8%, односно 0,1%.

Произвођач, односно увозник кафе, односно обвезник акцизе из члана 6. став 2. Закона, који се брише из одговарајућег регистра који се води код органа надлежног за регистрацију, односно који врши статусну промену код које се привредни субјект брише из одговарајућег регистра или престане да обавља ту делатност по било ком основу, дужан је да најкасније 15 дана пре подношења захтева за брисање из регистра, односно престанка обављања делатности о томе обавести надлежну организациону јединицу Пореске управе и у истом року врати Mинистарству оштећене маркице код којих је видљива ознака серије и серијски број маркице, односно неискоришћене маркице.

Уколико произвођач или увозник кафе, односно обвезник акцизе из члана 6. став 2. Закона, не врати маркице из става 7. овог члана у прописаном року, сматраће се да је настала обавеза по основу акцизе у складу са Законом, те је дужан да обрачуна и плати акцизу за количину невраћених маркица, која прелази 0,8%, односно 0,1% од издатог броја маркица по сваком одобреном захтеву из члана 8. ове уредбе, на начин прописан ст. 5. и 6. овог члана, најкасније на дан брисања из регистра, односно на дан престанка обављања делатности. Лице које не врати маркице, односно не плати акцизу не може бити брисано из одговарајућег регистра сагласно прописима којима се уређује порески поступак и пореска администрација.

Члан 17.

Министарство води евиденцију о враћеним маркицама, односно маркицама са QR кодом из чл. 15. и 16. ове уредбе преко система е-акциза.

Комисија, коју образује министар надлежан за послове финансија, спроводи поступак уништавања враћених маркица, односно маркица са QR кодом из чл. 15. и 16. ове уредбе, о чему сачињава посебан записник.

IV. ЕВИДЕНЦИЈЕ

Члан 18.

Министарство води евиденцију о издатим, искоришћеним, оштећеним и неискоришћеним маркицама, односно маркицама са QR кодом за цигарете, несагоревајући дуван, алкохолна пића, односно кафу за сваког произвођача, увозника, односно обвезника акцизе из члана 6. став 2. Закона, појединачно по сваком одобреном захтеву из члана 8. ове уредбе преко система е-акциза.

Члан 19.

Произвођач, односно увозник цигарета, несагоревајућег дувана, алкохолног пића и кафе, као и обвезник акцизе из члана 6. став 2. Закона, дужан је да води евиденцију о преузетим, искоришћеним, оштећеним и неискоришћеним маркицама, односно маркицама са QR кодом за цигарете, несагоревајући дуван, алкохолна пића и кафу, по сваком одобреном захтеву из члана 8. ове уредбе.

Обвезник из става 1. овог члана, осим обвезника акцизе из члана 6. став 2. Закона квартално, у року од 15 дана по истеку сваког квартала, доставља Mинистарству извештај о евиденцији из става 1. овог члана преко система е-акциза**, а за акцизне маркице за кафу које су преузете пре увођења система е-акциза, обвезник акцизе на кафу извештај доставља електронским путем\*** .

Увозник као прилог извештаја из става 2. овог члана доставља и извештај са подацима о извршеном увозу из члана 14. ове уредбе.

Обвезник акцизе из члана 6. став 2. Закона, извештај из става 2. овог члана доставља Mинистарству најкасније у року од 15 дана по истеку квартала у коме је промет остварен.

\*Службени гласник РС, број 70/2025

V. КАЗНЕНЕ ОДРЕДБЕ

Члан 20.

Новчаном казном од 100.000 до 2.000.000 динара казниће се за прекршај правно лице ако:

1) у прописаном року не изврши повраћај оштећених, односно неискоришћених маркица, односно маркица са QR кодом (члан 15. ст. 2. и 5. и члан 16. ст. 2. и 7.), односно не обрачуна и не плати акцизу на начин и у року прописаним чланом 15. ст. 4. и 6. и члана 16. ст. 5. и 8. ове уредбе;

2) у прописаном року не достави извештаје преко система е-акциза (члан 19. ст. 2. и 4.);

3) не изврши попис или не достави Образац СЗ у прописаном року (члан 22.);

4) не врати неутрошене маркице у прописаном року, односно не обрачуна и не плати акцизу на начин и у прописаном року (члан 23. ст. 1. и 2.);

За прекршај из става 1. овог члана казниће се и одговорно лице у правном лицу новчаном казном од 5.000 до 150.000 динара.

За прекршај из става 1. овог члана казниће се предузетник новчаном казном од 50.000 до 500.000 динара.

VI. ПРЕЛАЗНЕ И ЗАВРШНЕ ОДРЕДБЕ

Члан 21.

Уредба о изгледу контролне акцизне маркице, врсти података на маркици и начину и поступку одобравања и издавања маркица, вођења евиденција о одобреним и издатим маркицама и обележавања цигарета, алкохолних пића и кафе („Службени гласник РС”, бр. 137/04, 11/05, 29/05, 56/05, 75/05, 88/05, 108/06, 83/11, 113/15, 9/17 и 108/17) примењује се до 1. јануара 2025. године, и то у делу који се односи на обележавање акцизних производа контролним акцизним маркицама.

У периоду од 1. октобра до 31. децембра 2024. године на обвезнике акцизе примењиваће се одредбе Уредбе о изгледу контролне акцизне маркице, врсти података на маркици и начину и поступку одобравања и издавања маркица, вођења евиденција о одобреним и издатим маркицама и обележавања цигарета, алкохолних пића и кафе („Службени гласник РС”, бр. 137/04, 11/05, 29/05, 56/05, 75/05, 88/05, 108/06, 83/11, 113/15, 9/17 и 108/17) у делу који се односи на обележавање акцизних производа контролним акцизним маркицама и ове уредбе.

Обвезници акцизе дужни су да у периоду од 1. октобра до 31. децембра 2024. године ускладе своје пословање са одредбама Закона и ове уредбе.

Члан 22.

Произвођачи, трговци на велико, као и увозници који имају на залихама цигарете и алкохолна пића са налепљеним маркицама које су издате у складу са Уредбом о изгледу контролне акцизне маркице, врсти података на маркици и начину и поступку одобравања и издавања маркица, вођења евиденција о одобреним и издатим маркицама и обележавања цигарета, алкохолних пића и кафе („Службени гласник РС”, бр. 137/04, 11/05, 29/05, 56/05, 75/05, 88/05, 108/06, 83/11, 113/15, 9/17 и 108/17) извршиће попис залиха тих производа са стањем на дан 31. децембар 2024. године, укључујући и залихе у свим складиштима, магацинима и акцизним складиштима и сачинити пописну листу.

Увозници ће, са стањем на дан 31. децембар 2024. године, извршити попис залиха цигарета и алкохолних пића са налепљеним маркицама из става 1. овог члана које се налазе под царинским надзором, односно у фабрици иностраног произвођача и сачинити пописну листу.

Произвођачи и увозници ће, са стањем на дан 31. децембар 2024. године, извршити попис залиха цигарета и алкохолних пића са налепљеним маркицама из става 1. овог члана које су отпремили у авионе и бродове који саобраћају на међународним линијама, односно слободне царинске продавнице и сачинити пописну листу.

Лица из става 1. овог члана, дужна су да податке из пописних листи из ст. 1–3. овог члана доставе Mинистарству на Обрасцу СЗ – Стање залиха цигарета и алкохолних пића, који је одштампан уз ову уредбу и чини њен саставни део, најкасније до 31. јануара 2025. године. Образац се Mинистарству може доставити и електронским путем.

Члан 23.

Са стањем на дан 31. децембар 2024. године, произвођачи, односно увозници, осим произвођача и увозника кафе, дужни су да изврше попис затечених залиха маркица издатих у складу са Уредбом о изгледу контролне акцизне маркице, врсти података на маркици и начину и поступку одобравања и издавања маркица, вођења евиденција о одобреним и издатим маркицама и обележавања цигарета, алкохолних пића и кафе („Службени гласник РС”, бр. 137/04, 11/05, 29/05, 56/05, 75/05, 88/05, 108/06, 83/11, 113/15, 9/17 и 108/17), које до почетка примене ове уредбе нису залепљене на цигаретама или алкохолним пићима и доставе их Mинистарству најкасније до 31. јануара 2025. године, са спецификацијом о врсти и количини враћених маркица.

На оштећене маркице из става 1. овог члана, сходно се примењује одредба члана 15. став 4. ове уредбе.

Са стањем на дан 31. децембар 2024. године, Завод ће извршити попис затечених залиха маркица одштампаних у складу са Уредбом о изгледу контролне акцизне маркице, врсти података на маркици и начину и поступку одобравања и издавања маркица, вођења евиденција о одобреним и издатим маркицама и обележавања цигарета, алкохолних пића и кафе („Службени гласник РС”, бр. 137/04, 11/05, 29/05, 56/05, 75/05, 88/05, 108/06, 83/11, 113/15, 9/17 и 108/17) и доставити их Mинистарству најкасније до 31. јануара 2025. године.

Министарство ће уништити маркице из ст. 1. и 2. овог члана и о томе сачинити записник.

Поступак из става 4. овог члана спроводи комисија коју образује министар надлежан за послове финансија.

Члан 24.

Ова уредба ступа на снагу наредног дана од дана објављивања у „Службеном гласнику Републике Србије”, а примењиваће се од 1. октобра 2024. године.

05 број 110-9174/2024

У Београду, 26. септембра 2024. године

**Влада**

Председник,

**Милош Вучевић,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" УРЕДБЕ**

*Уредба о изменама и допунама Уредбе о изгледу контролне акцизне маркице, контролне акцизне маркице са QR кодом, врсти података на маркици, начину и поступку одобравања и издавања маркица, вођења евиденције о одобреним и издатим маркицама и обележавању акцизних производа контролним акцизним маркицама, односно контролним акцизним маркицама са QR кодом, као и врсти појединачног паковања кафе за крајњу потрошњу које се обележава контролном акцизном маркицом: „Службени гласник РС”, број 70/2025-4*

**Члан 11.**

**Произвођачи, трговци на велико, као и увозници који имају на залихама цигарете и несагоревајући дуван без утиснутог продукционог кода из члана 1а тачка 10) Закона о акцизама („Службени гласник РС”, бр. 22/01, 73/01, 80/02, 80/02 – др. закон, 43/03, 72/03, 43/04, 55/04, 135/04, 46/05, 101/05 – др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14 – др. закон, 142/14, 55/15, 103/15, 108/16, 30/18, 153/20, 53/21, 75/23 и 94/24), као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, извршиће попис залиха тих производа са стањем на дан 30. септембра 2025. године, укључујући и залихе у свим складиштима, магацинима и акцизним складиштима и сачинити пописну листу.**

**Увозници ће, са стањем на дан 30. септембра 2025. године, извршити попис залиха цигарета и несагоревајућег дувана без утиснутог продукционог кода из члана 1а тачка 10) Закона о акцизама, као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, које се налазе под царинским надзором, односно у фабрици иностраног произвођача и сачинити пописну листу.**

**Произвођачи и увозници ће, са стањем на дан 30. септембра 2025. године, извршити попис залиха цигарета и несагоревајућег дувана без утиснутог продукционог кода из члана 1а тачка 10) Закона о акцизама, као и са пробним продукционим кодом утиснутим на паклице цигарета и несагоревајућег дувана у периоду до 30. септембра 2025. године, које су отпремили у авионе и бродове који саобраћају на међународним линијама, односно слободне царинске продавнице и сачинити пописну листу.**

**Лица из става 1. овог члана, дужна су да податке из пописних листи из ст. 1–3. овог члана доставе Министарству финансија, најкасније до 31. октобра 2025. године електронским путем.**

**Цигарете и несагоревајући дуван за које произвођачи, трговци на велико, као и увозници доставе Министарству финансија тражене податке у року из става 4. овог члана могу бити у промету на тржишту Републике Србије.**

**Члан 12.**

**Ова уредба ступа на снагу осмог дана од дана објављивања у „Службеном гласнику Републике Србије”.**

**Образац СЗ**

**СТАЊЕ ЗАЛИХА ЦИГАРЕТА И АЛКОХОЛНИХ ПИЋА**

**I – Подаци о произвођачу, увознику, трговцу на велико**

|  |  |  |  |  |
| --- | --- | --- | --- | --- |
| **Ред. бр.** | **Врста делатности** | **Назив** | **Седиште** | **ПИБ** |
| **1.** | **Произвођач** |  |  |  |
| **2.** | **Увозник** |  |  |  |
| **3.** | **Трговац на велико** |  |  |  |

**II – Подаци о стању залиха цигарета на дан 31. 12. 2024. године**

|  |  |  |
| --- | --- | --- |
| **Робна марка** | **Број залепљених маркица** | **Словна ознака маркице** |
|  |  |  |
|  |  |  |
|  |  |  |
|  |  |  |
|  |  |  |

**III – Подаци о стању залиха алкохолних пића на дан 31. 12. 2024. године**

|  |  |  |
| --- | --- | --- |
| **Врста алкохолног пића** | **Број залепљених маркица** | **Словна ознака маркице** |
|  |  |  |
|  |  |  |
|  |  |  |
|  |  |  |
|  |  |  |
| **У \_\_\_\_\_\_\_\_\_\_\_\_\_\_\_\_** | **Одговорно лице** |
| **Дана \_\_\_\_\_\_\_ 202\_. године** | **\_\_\_\_\_\_\_\_\_\_\_\_\_\_\_\_\_\_\_** |